5
Joun kako iyoswo impe mijahoꞌnjo soꞌnji lojwopopojahinyo uhwonɨmentisofoho.
1 Ngko Anɨtu kakoe epohumayo sopo nohumanji uhwonɨmentoheso, kakoe aho anga sohohntaꞌni iyoswo sawemo popokiꞌnnyoso mokosyohumamentisofoho. Oso iyoswo homo somo hungkuno paho hohnjoꞌnji ajwoꞌmjoꞌnji mtɨꞌmokinyo somo impe mijahoꞌnjoso lojwohofojahinyoso aho fehohnjo hopiꞌnono nomꞌne mtaꞌni hufaꞌuyoho. Lojwohofojahinyoso hwapɨngo olenoho. Aꞌamu sikinjo iyoswo homo somo mɨkwalofeꞌnefoho. 2 Aꞌamu yokumpohnꞌnyo ahwomomjo sohwo mampaho mohmꞌno ole lɨmento, Aꞌamu wopɨngo ne sohwo kako oso iyoswo somjo impe mijahoꞌnjoso lokoefaofɨhwosi fisakuyoꞌne hopoenohinoso tɨhwolo. 3 Ose ulahonɨngki aꞌamu ahwomomo humalofo sohwa hwahoponjo humalofo sohwa aꞌamu poyo peꞌnɨmentohofo sohwa oso iyoswo homo somo fisakuyoꞌne hopoenohinoso nɨhuꞌno awonoho. 4 Ngko oso iyoswo homo somo nofisajɨhwosi uhwonyoꞌne sohumo huno uhwononji humotaho engo lɨmentohefoho. 5 Humotaho lontanɨngko hwe engo fihwo Anɨtuye epohumayo momɨngopo lohofonto kako ntɨmento, Kɨko humotaho lohotoho. Ihwoni, osopo hwe fihwo humaho. Kako aꞌamu Jutafe hwe engo ne hweho. Ntefit yofe engoꞌnjo sohwoe imu hweho. Kako Setenɨmo uyakolofonto honɨngkano wonyo miyo hweho. Osoꞌno kako iyoswo popokiꞌnnyo impe mijahoꞌnjo lojwohofojahinyo aho fehohnjo hopiꞌnono nomꞌne mtaꞌni hufaꞌuyoꞌnjo homo somo wofisojwaoꞌmontonoho. Ose ntɨmentisofoho.
Jisas kako nakwoe wonyoꞌne poyo peꞌnɨmentiso sohwo kako Yahu Mu Sipsip Paꞌnyo imoꞌnɨmentiso sohumo Joun uhwonɨmentisofoho.
6 Nuhwonɨngkahonɨngko Anɨtuye epohumayoꞌnjo sopo oso songo humalofo osofosofahuꞌnohino sohwanji hwe engo sohwanji nohumentanɨngkofi Jisas Anɨtuye Yahu Mu Sipsip Paꞌnyo sohwo Anɨtuye epohumayo mofone sopo lɨkofohumamentisofoho. Hohonta oso yahu huhwo sohumo aꞌamu fonjahumentohofoso ime hiꞌnjohwo uhwonɨmentohefoho. Kakoe sɨhwanoꞌnji tɨmoꞌnji aho fehohnjo hopiꞌnono nomꞌne mtaꞌni hufaꞌuꞌnjo hweho. Kakoe tɨmoso Anɨtuye Towahuno paꞌnyoꞌnjo hwaho yawojoꞌmeemo uyohojɨkuꞌmoꞌnyofoho. Ose uhwononji ole syafɨhuꞌmentoho, U, sɨhwanoso kakoe yokumpohnꞌnyo mɨkunɨmposo yakolonoho. Kakoe tɨmoso Anɨtuye Towahuno hweho. Yoꞌmayo hopiꞌnono huno unyo hweho. Ose syafɨhuꞌmentohefoho. 7 Oso Yahu Mu huhwo sohwo kako nowento Anɨtu kakoe epohumayo sopo humaso sohwo kakoe aho angahohntaꞌni iyoswo popokiꞌnnyoso maꞌmentisofoho. 8 Nomahonɨngki oso songo humalofo osofosofahuꞌnohino sohwanji hwe engo sɨfe aho hopiꞌnonohino nomꞌne mtaꞌni osofosofahuꞌnohino sohwanji oso Yahu Mu sohwoe sɨfɨkiꞌnyoꞌmo ipitofawoꞌmentohofofoho. Nohumanji oso hwe engo angaꞌno angaꞌnohino sohwa hofɨko tampuyo paꞌnɨngo impe piꞌnɨngoꞌnjo soꞌnji noswanyo naꞌnohino sopo tɨkayo akino wopɨngo Anɨtumneꞌno woꞌnnyo soꞌnji maꞌmentohofofoho. Oso tɨkayoso aꞌamu Anɨtumneꞌno jomo ulɨwoꞌnɨngkohofo sohwafe hungkunofoho. 9 Osopo nohumantɨfi ta songo ole ulɨmentohofi,
Kɨko iyoswo popokiꞌnnyo impe mijahoꞌnjo lojwohofojahinyoso nomahoji fisaku joso hoponoho.
Hwapɨngoso aꞌamu kikimo fonjakohumentohofoso jɨje honɨyo usɨhumaꞌmentohinoso aꞌamu hopiꞌnonohinoso wonyo somtaꞌni mpe emaꞌmentohinoso hofɨko jɨje aꞌamu ne imoꞌnɨmentohofofoho.
Kɨko oso aꞌamu hiso temtitofo hopiꞌnonohino mtaꞌangoso hungkuno kengo kengoꞌnjo aꞌapaho kengo kengo somtaꞌni hwaho kengo kengo somtaꞌni maꞌmentohinofoho.
10 Kɨko oso aꞌamu huhwo sohwamo nomanji Anɨtuꞌnjopo mokosyohumanji hofɨko Anɨtuye syoho ulohofiyoꞌne mmokumentohinofoho.
Oseso hofɨko hwahoponjo aꞌamu hopiꞌnonohino somo womokosyohumantɨfeho.
Oso ta hiso Jisasɨmo ulɨmentohofofoho.
Aꞌamu ahwomomjo sohwa Jisas Aꞌamufe Wonyomneꞌno Poyo Peꞌnɨmentiso sohwoe yofe hoꞌnomaꞌmentohofofoho.
11 Ngko Jounꞌni apaꞌno uhwononji upaꞌnɨmentoheso aꞌamu ahwomomjo piꞌnɨngo engo sohwafe mampahoso hoꞌnɨmentisofoho. Oso hopo sopo hofɨko Anɨtuye epohumayo soꞌnji yoꞌmayo songo humalofo osofosofahuꞌnohino sohwanji hwe engo sohwanji nohumentanɨngkofi hofɨko kuꞌmokuꞌmofo ihumajɨꞌmentohofofoho. 12 Hofɨko mampaho engoꞌnji ole lɨmentohofi,
Anɨtuye Hwomu Aꞌamufe Wonyomneꞌno Poyo Peꞌnɨmentiso sohwo
kako yoꞌmayo mokosyohumayoꞌne yofe engoso, yoꞌmayo hoꞌyangoso, yoꞌmayo huno wopɨngoso mayoꞌne kako hopoenohino hweho.
Nakwo kakoe yofe engoso nohoꞌnomehwasi kakoe yokumpohnꞌnyo soꞌno yoloho lɨjwaofɨhwasi isamoyoka ulano.
Kakoe sɨmeho wopɨngo umoꞌnono.
Mango mohmꞌno ose lɨmentohofofoho. 13 Ose upaꞌnonji ole upaꞌnɨmentoho, Yoꞌmayo Anɨtu mtɨꞌmokumentiso ahwomomjo sohwanji hwahoponjo hnꞌnnonji aꞌamu poyo peꞌnɨmentohofo sohwanji mijo ayomjo sohwanji nakwo hopiꞌnono ole lɨmentɨhwoni,
Anɨtu kakoe epohumayo sopo humaso sohwoꞌnji kakoe Hwomu Aꞌamufe Wonyomneꞌno Poyo Peꞌnɨmentiso sohwoꞌnjimo isamoyoka mɨkunɨmposo selalokuhwono.
Nakwo sikoe yofe hoꞌnosemalokuhwono.
Sikoe yofe engoꞌnji sikoe yokumpohnꞌnyoꞌnji neꞌno nowentɨhwonefoho.
14 Ose ulahonɨngkofi oso songo humalofo osofosofahuꞌnohino sohwa ole lɨmentohofi, Ou, nehopeho. Ose lahonɨngkofi hwe engo sohwa hofɨko sikoe yofe hoꞌnomayoꞌne hwomtame imentohofofoho.